Avainsanat

Tiivistelmä



Avainsanat

1 Muutoksenhaku - Valitusperusteet - Tosiseikkojen virheellinen arviointi - Tutkimatta jättäminen - Hylkääminen - Tosiseikkojen oikeudellinen luonnehdinta - Tutkittavaksi ottaminen

(EY:n perustamissopimuksen 168 a artikla (josta on tullut EY 225 artikla); EY:n tuomioistuimen perussäännön 51 artiklan ensimmäinen kohta)

2 Henkilöstö - Henkilökohtaisista syistä myönnetty virkavapaus - Päättyminen - Uudelleensijoittaminen - Hallinnon velvollisuus - Ulottuvuus

(Henkilöstösääntöjen 40 artiklan 4 kohdan d alakohta)

3 Henkilöstö - Vahingonkorvauskanne - Henkilökohtaisista syistä myönnetty virkavapaus - Päättyminen - Uudelleensijoittaminen - Laiminlyönti - Vahinko - Arviointi

(Henkilöstösääntöjen 40 artiklan 4 kohdan d alakohta)

Tiivistelmä

1 Perustamissopimuksen 168 a artiklasta (josta on tullut EY 225 artikla) ja EY:n tuomioistuimen perussäännön 51 artiklasta seuraa, että muutosta voidaan hakea vain oikeuskysymyksiä koskevilta osin ja että muutoksenhaun perusteena saadaan käyttää ensimmäisen oikeusasteen tuomioistuimen puuttuvaa toimivaltaa, asian käsittelyssä ensimmäisen oikeusasteen tuomioistuimessa tapahtunutta oikeudenkäyntivirhettä, joka on hakijan edun vastainen, tai ensimmäisen oikeusasteen tuomioistuimessa tapahtunutta yhteisön oikeuden rikkomista.

Valituksessa saadaan tukeutua vain oikeussääntöjen rikkomista koskeviin perusteisiin eikä valitusta siis miltään osin saa kohdistaa tosiasiakysymysten arviointiin. Ainoastaan ensimmäisen oikeusasteen tuomioistuin on toimivaltainen toisaalta määrittämään ratkaisun perustaksi asetettavan tosiseikaston, lukuun ottamatta sellaisia tapauksia, joissa määritetyn tosiseikaston paikkansapitämättömyys käy ilmi ensimmäisen oikeusasteen tuomioistuimelle toimitetusta aineistosta, ja toisaalta arvioimaan tätä tosiseikastoa. Kun ensimmäisen oikeusasteen tuomioistuin on määrittänyt asian tosiseikaston tai arvioinut sitä, yhteisöjen tuomioistuin on perustamissopimuksen 168 a artiklan nojalla toimivaltainen harjoittamaan tämän tosiseikaston oikeudelliseen luonnehdintaan ja ensimmäisen oikeusasteen tuomioistuimen sen pohjalta tekemiin oikeudellisiin päätelmiin kohdistuvaa valvontaa.

(ks. 30 ja 31 kohta)

2 Velvollisuudelle siirtää virkamies, jonka henkilökohtaisista syistä myönnetty virkavapaus on päättynyt, ei ole mitään muuta kuin se henkilöstösääntöjen 40 artiklan 4 kohdan d alakohdan mukainen edellytys, eli että on vapautunut toimi, johon kyseessä olevalla henkilöllä on vaadittu soveltuvuus. Siirtämiseen ei voida liittää mitään muuta edellytystä, joka koskisi esimerkiksi sitä, ilmoittaako kyseessä oleva virkamies kiinnostuksestaan siirtämiseen, tai sitä, harjoittaako hän ammattitoimintaa virkavapautensa aikana.

(ks. 35 kohta)

3 Sopimussuhteen ulkopuolisen vastuun osalta vahinkoa kärsineen on osoitettava toimineensa kohtuullisen huolellisesti rajoittaakseen vahingon mahdollisimman vähäiseksi.

Kun määritellään vahinkoa, jonka on kärsinyt virkamies, joka on henkilökohtaisista syistä myönnetyllä virkavapaalla ja jota ei siirretä ensimmäiseen vapaaseen toimeen, johon vaadittu soveltuvuus hänellä on, on katsottava, että hän on yksin vastuussa vahingosta, jonka hän on kärsinyt siitä päivästä, jolloin hän sai toimea koskevan tarjouksen, jossa ehdotetaan välitöntä siirtämistä, siihen päivään, jolloin hän hyväksyi tarjouksen. Jos kärsityn vahingon laskemiseksi huomioon otettavan ajanjakson katsottaisiin päättyvän silloin, kun toimea koskeva tarjous hyväksytään, tämä tarkoittaisi sitä, että virkamies voisi passiivisuudellaan korottaa kärsimänsä vahingon määrää, vaikka virheellisesti toiminut toimielin ryhtyisi kaikkiin tarpeellisiin ja hyödyllisiin toimenpiteisiin rajoittaakseen vahinkoa, joka aiheutuu siitä, että se on rikkonut henkilöstösääntöjen 40 artiklan 4 kohdan d alakohtaa.

(ks. 56 ja 57 kohta)